ร้านบุฟเฟ่ต์หมูกะทะที่มีหลายสาขา สำหรับสาขาบางนาถ้าวิ่งมาจากทางถนนสุขุมวิท ร้านจะอยู่
ในซอยข้างโชว์รูมรถ BMW ก่อนถึงเซ็นทรัลบางนาครับ เข้าซอยไปไม่ไกลจะเจอร้านอยู่ซ้ายมือจอดรถได้เลยครับมีที่จอดพอสมควร ร้านเป็นลานขนาดกว้างขวางและมีส่วนที่มีหลังคาซึ่งมีที่นั่งเยอะทั้ง 2 บริเวณ

ราคา net คนละ 199 บาท โดยในส่วนไลน์อาหารมีเยอะมากเอาเท่าที่จำได้นะครับ

-ของดิบ มีครบหมู เบคอน แฮม ไก่ เนื้อ หมักหลากหลายรูปแบบทั้งหมักเกาหลี หมักพริกไทยดำและอื่นๆ รวมไปถึงเนื้อโคขุนโพนยางคำที่สไลด์กันตามสั่งจานต่อจาน เครื่องในมีตับ หัวใจ ไส้ ซีฟู้ดมีกุ้ง ปลา ปลาหมึก หอยตลับ หอยแครง หอยแมงภู่ หอยเชลล์ ความสดถือว่าโอเคอยู่ครับ กุ้งใหญ่ดี แต่หอยเชลล์เหมือนล้างไม่ค่อยสะอาดมีเหมือนดินติดมาด้วย สำหรับซีฟู้ดทางร้านมีตั้งเตาถ่านส่วนกลางไว้ให้ไปย่างกันด้วยครับ

-อาหารสำเร็จรูปและของทานเล่น เยอะมากครับมีซูชิ หอยจ๊อ นักเก็ต เฟร้นฟราย ไส้กรอกทอด หนังไก่ทอด ส้มตำ ยำหมูยอ พวกบรรดาของผัดต่างๆ และอื่นๆ อีกมากมายครับ

-อาหารปรุงตามสั่ง ทำกันร้อนๆ เท่าที่ทานมีต้มยำกุ้งน้ำข้นกับกุ้งอบวุ้นเส้น อร่อยใช้ได้ทั้งคู่ครับ

-ของหวานมี มีน้ำแข็งไส ลอดช่อง เฉาก๊วย ขนมหวานต่างๆ น้ำกะทิหรือน้ำแดง ไอศครีมรสชอคโกแลต มะนาว กะทิ

-เครื่องดื่มนอกจากน้ำเปล่ามี น้ำอัดลม ชา ฟรุตพั้นช์ต่างๆ

จริงๆ ของยังมีเยอะกว่านี้อีกค่อนข้างมากครับแต่จำได้ไม่หมดบางอย่างก็ยังไม่ได้ลอง จะทานให้ครบทุกอย่างคงต้องซ้ำหลายครั้งครับ(ฮา) เทียบกับหมูกะทะทั่วไปแล้วที่นี่ของบางอย่างจะดีกว่า เช่น พวกซีฟู้ด และหลากหลายกว่ามากโดยเฉพาะไลน์อาหารปรุงสำเร็จที่รสชาดใช้ได้ด้วยครับ โดยรวมแล้วให้คะแนนกับความหลากหลายของอาหารและเหมาะจะมาทานกับครอบครัวหรือเพื่อนฝูงมากครับ



